stanford-oval/wikipedia huggingface dataset:
סטוקהולם

ערך זה עוסק בבירת שוודיה. אם התכוונתם למשמעות אחרת, ראו .
סְטוֹקְהוֹלְם (נכתב גם שׂטוקהולם; בשוודית: Stockholm,‏ IPA: ‏[ˈstɔkːˈhɔlm], ‏האזנהקובץ:Sv-Stockholm.ogg‏Ⓘ‏) היא העיר הגדולה ביותר בשוודיה ועיר בירתה. בעיר ממוקמים מבני הציבור השוודים החשובים, הפרלמנט ומשכנו הרשמי של  המונרך השוודי.
סטוקהולם היא המרכז הכלכלי והפוליטי בשוודיה מאז המאה ה-13. מחוז סטוקהולם הוא הגדול באוכלוסייתו בשוודיה, ואחד הקטנים מבחינת שטחו. בסוף 2011 התגוררו בעיר 871,952 תושבים, ובשטחה האורבני, כולל פרוורים, 1,372,565 תושבים. באזור המטרופוליטני של סטוקהולם מתגוררים כשני מיליון וחצי תושבים. מיקומה האסטרטגי על מספר איים בחלקה המזרחי של שוודיה, במקום המפגש של אגם מלארן עם הים הבלטי, הביא לה לאורך השנים חשיבות היסטורית גדולה.
היסטוריה

אזכורה המוקדם ביותר של סטוקהולם בכתב הוא משנת 1252, כשמכרות ברסלאגן הפכוה לאתר חשוב של סחר בברזל. ההערכה היא כי שם העיר מורכב מהמילה סטוק, שפירושה קורת עץ, או ממילה גרמנית זהה שפירושה ביצור; ומהמילה הוֹלְם שפירושה איון, המיוחסת בדרך כלל לאיון הֵלְיֵאַנְדְסְהוֹלְמֶן. היישוב הראשון נבנה, עם זאת, על האי סטָדסהולמן - שעליו עומדת העיר העתיקה של היום. לפי הכתובים השוודיים, העיר נבנתה על ידי בירגר יארל, במטרה להגן על שוודיה מפלישות ימיות של ציי מדינות אחרות, וכדי למנוע את בזיזתן של ערי מפרץ מלארן כדוגמת סיגטונה.
היסטוריה > ימי הביניים עד שחר העת המודרנית

העיר העתיקה (בשוודית – Gamla Stan) נבנתה כולה על האי המרכזי, "אי-העיר" (Stadsholmen), שגודלו כ-700 על 650 מטר, הסמוך להלייאנדסהולמן; ועל האי הסמוך לו, רידארהולמן, בין השנים 1300 ו-1500, והיא משמרת את סגנון ימי הביניים של רחובותיה. חשיבותה של העיר גדלה הודות לסחר הבלטי של ברית ערי הנזה; סטוקהולם פיתחה קשרים כלכליים ותרבותיים חזקים עם הערים ליבק, המבורג, דנציג, ויסבי, רבאל, וריגה במהלך תקופה זו. בין 1296 ו-1478 היו חברים במועצת העיר של סטוקהולם כ-24 אנשים, מחציתם נציגי ברית הנזה.
יתרונותיה הכלכליים והאסטרטגיים של העיר הפכו אותה לגורם מרכזי ביחסים בין המלכים הדנים של איחוד קאלמאר ותנועת העצמאות הלאומית שהתעוררה בשוודיה במאה ה-15. כריסטיאן השני, מלך דנמרק הצליח להיכנס לסטוקהולם בשנת 1520. ב-8 בנובמבר אותה שנה התבצע בעיר טבח רצחני שנודע כמרחץ הדמים של סטוקהולם. אירוע זה הוביל למרידות גדולות אף יותר, שבסופו של דבר הביאו לפירוקו של איחוד קאלמאר. לאחר הכתרתו של גוסטב ואסה ב-1523, ועם הקמתה של ממלכה עצמאית בשוודיה, החלה אוכלוסיית סטוקהולם לצמוח, ובשנת 1600 התגוררו בה כ-10,000 תושבים.
במאה ה-17 עלתה שוודיה והפכה לאחד הכוחות הגדולים באירופה, ואיתה צמחה גם העיר. בין 1610 ו-1680 גדלה אוכלוסיית העיר פי שישה. ב-1634 הפכה סטוקהולם לבירתה הרשמית של האימפריה השוודית. חוקי מסחר נוצרו בעיר והעניקו לה מונופול מהותי על הסחר בשוודיה ובסקנדינביה כולה, וכמו כן גם על סחר החוץ.
היסטוריה > מהמאה ה-18 עד היום

ב-1697 כמעט שכילתה שרפה את כל ארמון המלוכה, שנודע כ"טירת שלושת הכתרים". בין 1713 ו-1714 נפגעה העיר מן המגפה השחורה. לאחר סיומה של המלחמה הצפונית הגדולה, והשמדתם של חלקים שלמים של העיר, סטוקהולם החלה להתדרדר. הגידול באוכלוסייה ובכלכלה האטו. אך למרות זאת, העיר נותרה המרכז הפוליטי בשוודיה, והמשיכה להתפתח תרבותית תחת הנהגתו של המלך גוסטב השלישי. בניין האופרה המלכותית הוא דוגמה אדריכלית מתקופה זו. מאוחר יותר באותה המאה, הושלמה בנייתו של ארמון המלוכה של סטוקהולם במיקום המקורי בעיר העתיקה, בתכנונו של ניקודמוס טסין הצעיר - הארמון, מיצירות הבארוק הבולטות בסקנדינביה, משמש עד היום כמעונו הסמלי של המלך.
במחציתה השנייה של המאה ה-19, שבה סטוקהולם להיות מרכז כלכלי אזורי. בעיר החלו להופיע תעשיות חדשות, וסטוקהולם הפכה למרכז של מסחר ושירותים, כמו גם למרכז גדול עבור שוודיה עצמה. אוכלוסיית העיר צמחה באופן דרסטי במהלך אותה תקופה, בעיקר בשל ההגירה המסיבית אליה. בסוף המאה, פחות מ-40% מתושבי העיר נולדו בה. ההתיישבות הורחבה אל מחוץ לגבולות העיר המקוריים. מספר מוסדות מדעיים קמו בעיר, כמו מכון קרולינסקה ותערוכת האמנות והתעשייה של סטוקהולם.
ההגדרה הגאוגרפית של "סטוקהולם" השתנתה במשך הזמן. בשלהי המאה ה-18, העיר הכילה פחות משטח מרכז העיר כיום, כ-35 קילומטרים רבועים. בעשורים שלאחר מכן נוספו לה מספר אזורים מסביבה. גבולה המוניציפלי העדכני של סטוקהולם הוגדר רק בשנת 1971 - מקרה חריג הוא המקרה של העיירה האנסטה, שנרכשה על ידי עיריית סטוקהולם מידי עיריית סולנטונה בשנת 1982.
במהלך המאה ה-20 הפכה סטוקהולם לעיר מודרנית, עתירת טכנולוגיה, מתקדמת ומגוונת מבחינה אתנית. מבנים ישנים רבים נהרסו או נסגרו, כמו המחוז ההיסטורי קלארה, והוחלפו במבנים חדישים ומודרניים. במהלך המאה עברו תעשיות רבות שינוי, והחליפו את עבודת הידיים הקשה בטכנולוגיה מתקדמת. העיר המשיכה להתרחב ולהתפתח, והוקמו בה רבעים חדשים, כמו רינקבי וטנסטה, שאחדים מהם מאוכלסים ברובם במהגרים שבאו אל העיר מרחבי העולם.
גאוגרפיה

סטוקהולם ממוקמת על חופה המזרחי של שוודיה, במקום המפגש של האגם מלארן עם הים הבלטי. את חלקה המרכזי של העיר מהווים 14 איים, שהם למעשה קצהו המערבי של ארכיפלג גדול המשתרע לחופה המזרחי של העיר ומגיע עד פינלנד. מרכז העיר הגאוגרפי ממוקם ממש על המים, על מפרץ בשם רידארפיארדן ("בריכת האבירים"), שהוא שלוחה של אגם מלארן שדרכה זורמים מי האגם מזרחה אל סַאלְטְכֶן (Saltsjön - "הים המלוח") שבתורו מפריד בין העיר ובין הים הפתוח. בין שניהם, בתווך, יושבת העיר העתיקה או בשמה גמלה סטאן, שבנויה על האי סטָדסהולמן.
מרכז סטוקהולם של ימינו בנוי על שני חלקים עיקריים, כשהדרומי הוא גמלה סטאן והצפוני הוא נורמאלם, וביניהם מפריד מצר ים המקשר את רידארפיארדן עם סאלטכן. בליבו של המצר, בין חלקי העיר, שוכן האי הקטן הלייאנדסהולמן, עליו נמצא בניין הפרלמנט השוודי – הריקסדאג. הגשרים המחברים בין החלקים השונים, וצריחי הכנסיות, הם שמתווים את נופה של סטוקהולם ואת קו הרקיע שלה. סביב למרכז העיר שכונות רבות עתירות גנים, חלקן על איים, שביניהם שטות ספינות. סטוקהולם מתחלקת בצורה גסה לדרום ולצפון, כלומר החלקים שמדרום לגמלה סטאן ולרידארפיארדן ואלו שמצפון להם. לאורך החלק הדרומי נמתח מצוק העתק, שמשווה לשכונות הדרומיות גובה דרמטי ביחס לאלו הצפוניות, הנמוכות. מבחינה סטטיסטית מחולקים רובעי העיר ל"עיר הפנימית", "מערב" ו"דרום" (ראו בהמשך). בין החלקים, ובתוכם, עשרות גופי מים.
גאוגרפיה > אקלים

האקלים בסטוקהולם הוא אקלים ממוזג, יבשתי-לח. בשל קו הרוחב הצפוני מאוד בו יושבת העיר, האקלים בה משתנה במידה רבה לפי עונה, והעיר נהנית מארבע עונות מובחנות, עם קיץ חמים, חורף קר ומעונן ואביב וסתיו בין צוננים למתונים. היפוך החורף מתרחש בעיר בשלהי חודש דצמבר, ואורכו של היום הוא כשש שעות, ואילו היפוך הקיץ מתרחש בשלהי יוני, והיום בסטוקהולם מתמשך לאורך של כ-18 שעות.
הטמפרטורה היומית הממוצעת ביולי היא כ-C°‏ 18, ובינואר כ-C°‏ 3−. טמפרטורות גבוהות, מעל C°‏ 25, נמדדות כ-16 ימים מדי קיץ, ומספר זהה של ימים הם ימי שלג, שיורד על העיר בין נובמבר לאפריל. סך המשקעים השנתיים עומד על כ-560 מ"מ, כשהקיץ רטוב יותר מן החורף. החודשים הגשומים ביותר בשנה הם יולי ואוגוסט.
בחורף, עת האוויר קר מהמים, מתאבכים המים ועל פני האגמים נוצר ערפל-מים.
| אקלים בסטוקהולם> חודש.טמפרטורה יומית מרבית ממוצעת (C°).טמפרטורה יומית מזערית ממוצעת (C°).משקעים ממוצעים (מ"מ) | אקלים בסטוקהולם> ינואר.-1.-5.39 | אקלים בסטוקהולם> פברואר.-1.-5.27 | אקלים בסטוקהולם> מרץ.3.-3.26 | אקלים בסטוקהולם> אפריל.9.1.30 | אקלים בסטוקהולם> מאי.16.6.30 | אקלים בסטוקהולם> יוני.21.11.45 | אקלים בסטוקהולם> יולי.22.13.72 | אקלים בסטוקהולם> אוגוסט.20.13.66 | אקלים בסטוקהולם> ספטמבר.15.9.55 | אקלים בסטוקהולם> אוקטובר.10.5.50 | אקלים בסטוקהולם> נובמבר.5.1.53 | אקלים בסטוקהולם> דצמבר.1.-3.46 | אקלים בסטוקהולם> שנה.10.3.6.539 |
| --- | --- | --- | --- | --- | --- | --- | --- | --- | --- | --- | --- | --- | --- |
מקור: ארגון המטאורולוגיה העולמי ומצפה הכוכבים של הונג קונג
דמוגרפיה

בסוף שנת 2019 התגוררו בעיר 974,073 תושבים, מהם כ־51% נשים ו־49% גברים. באזור המטרופוליני סטוקהולם רבתי התגוררו בסוף אותה שנה 2,377,081 תושבים המהווים כ־21.5% מאוכלוסיית שוודיה כולה, על שטח של כ־1.3% מכלל המדינה ונוצר בה כ־29% מהתוצר המקומי הגולמי במדינה.
המגזר היצירתי בעיר משמעותי מאד: רבים הם האמנים שבאים אליה לעבוד וליצור.
דמוגרפיה > מהגרים

נכון לסוף שנת 2017, כ־28.4% מתושבי סטוקהולם-רבתי נולדו מחוץ לשוודיה.
| מדינת מוצא | מספר תושבים |
| --- | --- |
פינלנד: 50,268
עיראק: 43,393
פולין: 35,319
סוריה: 29,055
איראן: 28,160
טורקיה: 23,041
גרמניה: 12,699
סומליה: 11,905
אריתריאה: 11,474
תאילנד: 10,352
יוגוסלביה: 9,448
אפגאניסטן: 9,161
בוסניה והרצוגובינה: 7,434
נורווגיה: 7,280
דנמרק: 4,242
דמוגרפיה > אוכלוסייה לאורך ההיסטוריה

אוכלוסיית העיר משנת 1750 עד היום:
| שנה | בסטוקהולם | בכל המדינה | אחוז תושבי סטוקהולם ביחס למדינה |
| --- | --- | --- | --- |
| 1750 | 60,018 | 1,780,678 | 3.4 |
| 1800 | 75,517 | 2,347,303 | 3.2 |
| 1850 | 93,070 | 3,482,541 | 2.7 |
| 1900 | 300,624 | 5,136,441 | 5.9 |
| 1910 | 342,323 | 4,035,522 | 6.2 |
| 1920 | 419,440 | 5,904,489 | 7.1 |
| 1930 | 502,213 | 6,142,191 | 8.2 |
| 1940 | 590,503 | 6,371,432 | 9.3 |
| 1950 | 744,143 | 7,041,829 | 10.6 |
| 1960 | 808,294 | 7,500,161 | 10.8 |
| 1970 | 740,486 | 8,091,782 | 9.2 |
| 1980 | 647,214 | 8,317,937 | 7.8 |
| 1985 | 659,030 | 8,358,139 | 7.9 |
| 1990 | 674,452 | 8,590,630 | 7.9 |
| 1995 | 711,119 | 8,837,496 | 8.0 |
| 2000 | 750,348 | 8,882,792 | 8.4 |
| 2005 | 771,038 | 9,047,752 | 8.5 |
| 2007 | 788,269 | 9,127,058 | 8.6 |
פוליטיקה וממשל

כישות שלטונית, מנוהלת סטוקהולם כעירייה רבת-כוח בשם "הקומין של סטוקהולם" (כלומר הרשות המקומית סטוקהולם), ובמישור המחוזי היא אחת מהרשויות המרכיבות את מחוז סטוקהולם.
פוליטיקה וממשל > עיריית סטוקהולם

הקומין של סטוקהולם - Stockholms Kommun היא אחת מ-290 יחידות-השיפוט השוודיות המוגדרות על ידי גבולות פוליטיים-גאוגרפיים (- קומינים), והיא הצפופה והמאוכלסת מביניהן (810,000 תושבים ב-2008). בעוד שמול המוסדות הלאומיים והחוק השוודי היא מתנהלת בשם הרשמי - קומין סטוקהולם, הרי שאת מרבית ענייניה הפנימיים מנהלת העירייה בשם החצי-רשמי, "העיר סטוקהולם" (Stockholms stad) וזוהי גם הצורה המועדפת בפי התושבים. סטוקהולם-העיר מחולקת לרבעים, שלהם מידה מסוימת של מינהל מקומי. לצורך כך מחולקת הקומין לשלושה חלקים ראשיים: העיר הפנימית (שוודית: Innerstaden), הדרום (Söderort), והמערב (Västerort). חלקים אלה מתחלקים כאמור לשכונות, והן:
| העיר הפנימית | דרום | מערב |
| --- | --- | --- |
|  קונגסהולמן  נורמאלם (- המרכז הפיננסי)  סדרמאלם (- אליה משתייכת מבחינה מנהלית העיר העתיקה)  אסטרמאלם |  אנסכדה-אורשטה-ואנטר  פארשטה  הגרסטן-לילייהולם  סקארפנק  כארהולמן  אֵלבכֶה |  ברומה  הסלבי-ולינגבי  רינקבי-קיסטה  ספוניה-טנסטה |
הבחירות למועצת העיר סטוקהולם נערכות אחת לארבע שנים, במקביל לבחירות הכלליות במדינה.
ראש עיריית סטוקהולם המכהנת מאז 2018 היא אנה קוניג ג'רלמיר (Anna König Jerlmyr).
פוליטיקה וממשל > מחוז סטוקהולם

סטוקהולם-רבתי נמצאת במעמד של מחוז (לֵן), שגבולותיו חופפים את העיר ופרווריה עד לעומק של שטח רב צפונה, דרומה ומערבה. כנהוג על פי השיטה השוודית המחוז מחולק לרשויות מקומיות, אלו הן הקומינים, 26 עיריות אוטונומיות, שיחד מהוות את המטרופלין שקרויה סטוּרְסְטוקְהוֹלם - "סטוקהולם הגדולה". מועצת המחוז היא גוף דמוקרטי שמונה 149 חברים.
כלכלה

תעסוקתה של רוב אוכלוסיית סטוקהולם היא בתעשייה, בה עובדים כ-85% מהתושבים. היעדרן הכמעט מוחלט של תעשיות כבדות מהעיר תורם להיותה אחת הערים הנקיות ביותר על פני כדור הארץ.
תעשיית ההיי טק מפותחת בסטוקהולם. המעסיקות העיקריות בתחום זה הן IBM, אריקסון ואלקטרולוקס. מרכז IT גדול ממוקם בקיסטה שבצפון הבירה.
סטוקהולם היא המרכז הכלכלי של שוודיה. מטות הבנקים הגדולים במדינה ממוקמים בעיר, כמו גם מטותיהן של חברות פיננסים גדולות. סטוקהולם היא גם ביתה של הבורסה לניירות ערך העיקרית בשוודיה, הבורסה של סטוקהולם (שוודית: Stockholmsbörsen). גם מטהה של חברת האופנה H&M ממוקם בעיר.
התיירות ממלאת תפקיד חשוב בכלכלת סטוקהולם. בין 1991 ו-2004 עלה מספר התיירים בעיר לשיעור של בין 4 מיליון ל-7.7 מיליון תיירים בשנה.
סטוקהולם היא אחת הערים המודעות-אקולוגית ביותר בעולם, וכלכלתה משולבת במערכת תחבורה נקייה הכוללת שבילי אופניים ותחבורה ציבורית מהמפותחות באירופה. גם תודעת המיחזור קיבלה תנופה חשובה בסטוקהולם.
תרבות

בסטוקהולם שוכנים אתרי התרבות המרכזיים של שוודיה - בית האופרה, כנסיות עתיקות, אולמות קונצרטים ומוזיאונים רבים. עם המוסדות החשובים שמשכנם בעיר נמנים התזמורת הסימפונית של רדיו שוודיה והתזמורת הפילהרמונית המלכותית של סטוקהולם.
בית העירייה, מהמונומנטים המזוהים ביותר של העיר, הממוקם בפינתו הדרומית-מזרחית של האי קונגסהולמן, ובו נערך "נשף נובל" לאחר טקס חלוקת פרסי נובל בכל 10 בדצמבר.
ב-1998 בחר האיחוד האירופי את סטוקהולם ל"בירת התרבות של אירופה" למשך אותה שנה.
תרבות > השכלה גבוהה

לימודים גבוהים ומחקרים בתחום המדעים החלו להתפתח בסטוקהולם במאה ה-18, עם פתיחתם של מוסדות לימודיים ורפואיים ברחבי העיר, כמו מצפה הכוכבים של סטוקהולם. לימודי הרפואה בעיר החלו בשנת 1811 עם הקמתו של מכון קרולינסקה. המכון הטכנולוגי המלכותי (שוודית: Kungliga Tekniska Högskolan) נוסד ב-1827, והוא המוסד הגדול ביותר ללימודים גבוהים בטכנולוגיה בסקנדינביה, עם כ-13,000 סטודנטים. אוניברסיטת סטוקהולם נוסדה בשנת 1878, וניתן לה סטטוס אוניברסיטאי בשנת 1960. נכון ל-2008 לומדים בה כ-52,000 סטודנטים. בסטוקהולם פועלים גם מוסדות היסטוריים רבים כדוגמת המוזיאון השוודי להיסטוריה של הטבע, והגן הבוטני "ברגיאנסקה טרדגורדן". בית-הספר לכלכלה בסטוקהולם נוסד בשנת 1909, והוא אחד מהמוסדות הפרטיים היחידים ללימודים גבוהים בשוודיה.
האוניברסיטאות הבולטות הן:
אוניברסיטת סטוקהולם
המכון הטכנולוגי המלכותי
בית הספר לכלכלה של סטוקהולם
תרבות > ספורט

סטוקהולם היא ביתם של מועדוני כדורגל בעלי שיעור בינלאומי, ביניהם א-אי-קו סולנה ומועדון הכדורגל יורגורדן.
דיג ושיט מפותחים ביותר כפעילויות פנאי.
ב-1912 אירחה העיר את האולימפיאדה החמישית בעת החדשה.
תרבות > אתרים בעלי חשיבות

ארמון המלוכה של סטוקהולם
תיאטרון ארמון דרוטנינגהולם
מוזיאון ואסה - מציג את אניית המלחמה מהמאה ה-17 שטבעה בהפלגתה הראשונה
סקאנסן - המוזיאון הפתוח להיסטוריה שוודית
בית העירייה של סטוקהולם
המסגד הגדול בסטוקהולם
בית הכנסת הגדול של סטוקהולם
המוזיאון להיסטוריה של הטבע (סטוקהולם)המוזיאון להיסטוריה של הטבע
המוזיאון הלאומי
הסכמי שיתוף פעולה

לעיר אין ערים תאומות, אך חתמה על הסכמי שיתוף פעולה עם הערים הבאות:
אלבניה טירנה, אלבניה
אוקראינה קייב, אוקראינה
קולומביה קאלי, קולומביה
בוסניה והרצגובינה סרייבו, בוסניה והרצגובינה
רוסיה סנקט פטרבורג, רוסיה
טורקיה איסטנבול, טורקיה
מונטנגרו פודגוריצה, מונטנגרו
איסלנד רייקיאוויק, איסלנד
תמונה פנורמית של סטוקהולם - עיר של מים רבים. הכוכבים שבחזית שייכים למגדל בית העירייה, שממנו צולמה התמונה
ראו גם

הולמיום - יסוד כימי מסדרת הלנתנידים שנקרא על שם הרי סטוקהולם.
הערות שוליים

↑  שבינתיים התאחד עם סטדסהולמן.
↑  "Weather Information for Stockholm"
↑  "Climatological Normals of Stockholm"
↑  Statistiska centralbyrån - הלשכה המרכזית לסטטיסטיקה, Folkmängd i riket, län och kommuner 31 december 2019
↑  עמי וטורי, ככה זה נראה בשבדיה, באתר "העוקץ", 16 באוקטובר 2016
↑  Statistiska centralbyrån - הלשכה המרכזית לסטטיסטיקה, Utrikes födda efter län, kommun och födelseland 31 december 2017
↑  Året i korthet - MTR, Året i korthet - MTR (בשוודית) (ארכיון)
↑  Börjesson, Maria, Jonas Eliasson, Muriel B. Hugosson, and Karin Brundell-Freij. "The Stockholm congestion charges—5 years on. Effects, acceptability and lessons learnt." Transport Policy 20 (2012): 1-12.
↑  Simeonova, Emilia, Janet Currie, Peter Nilsson, and Reed Walker. "Congestion Pricing, Air Pollution and Children’s Health." National Bureau of Economic Research working paper No. 24410 (2018).
| --- | --- |
בקרת זהויות :  NLI: 987007554806605171  BIBSYS: 90252470  BNE: XX451213  BnF: cb11880275s (data)  GND: 4057648-6  ISNI: 0000 0001 1224 6962  LCCN: n79018873  MusicBrainz: 1127ddc2-eab3-4662-8718-6adbdeea3b10  NARA: 10045150  NKC: ge130955  NSK: 000598128  RERO: 02-A005904797  SELIBR: 378065  SUDOC: 026582864  VcBA: 494/60072  VIAF: 151391324   WorldCat (עם VIAF): 151391324 
סטוקהולם כמרכז מסחרי משגשג בתחריט משנת 1710 לערך
האיור הקדום ביותר של סטוקהולם, מ-1535, מדגים את מערך האיים הסובבים את העיר
מיקום סטוקהולם בסטוקהולם-רבתי, באדום גבולות המחוז
חזית מלון "גרנד"
תחנת הרכבת התחתית Rådhuset
דרוטנינגאטן ("רחוב המלכה") הוא מדרחוב פופולרי בלב נורמאלם
טים קיין

טימותי מייקל "טים" קיין (באנגלית: Timothy Michael "Tim" Kaine; נולד ב-26 בפברואר 1958) הוא פוליטיקאי אמריקאי חבר המפלגה הדמוקרטית, המכהן כסנאטור מטעם מדינת וירג'יניה מאז שנת 2013. קודם לכן כיהן כמושל וירג'יניה בשנים 2006–2010, לאחר ששירת כסגן המושל בשנים 2002–2006 תחת מארק וורנר, דמוקרט שנבחר אף הוא לסנאט. הוא התמודד בהצלחה לסנאט לאחר שהסנאטור המכהן ג'ים וב הכריז כי לא יתמודד לכהונה שנייה.
ביולי 2016 נבחר קיין על ידי המועמדת הדמוקרטית הילרי קלינטון להיות עמיתהּ למרוץ כמועמד לסגן הנשיא בבחירות לנשיאות 2016. לבסוף נוצחו השניים בבחירות על ידי דונלד טראמפ ומייק פנס מהמפלגה הרפובליקנית.
קורות חייו

קיין נולד בסיינט פול, מינסוטה, בנם של מרי קתלין (לבית ברנס), מורה ללימודי כלכלת בית, ואלברט אלכסנדר קיין, רתך ובעלי חנות מתכות קטנה. הוריו ממוצא אירי וסקוטי. הוא חונך כקתולי, וגדל בקנזס סיטי שבמיזורי. ב-1979 למד לתואר ראשון בכלכלה באוניברסיטת מיזורי. לאחר מכן החל ללמוד בבית הספר הרווארד למשפטים, אך יצא לשנת הפסקה מן הלימודים לטובת שליחות מיסיונרית עבור ישועים בהונדורס, שם הקימו בית ספר קתולי. למען מטרה זו למד ספרדית והוא דובר את השפה באופן שוטף, כשהוא שהה במדינה במשך תשעה חודשים בשנים 1981–1982.
עם חזרתו מהונדורס סיים את לימודי המשפטים באוניברסיטת הרווארד ב-1983, והחל את עבודתו הציבורית בתחום המשפטי בווירג'יניה, כששימש כעורך דין העוסק בזכויות אזרח והתמחה בדיור הוגן ובהגנה על לקוחות מאפליה גזעית או מוגבלות. הוא שימש גם כמרצה בבית הספר למשפטים באוניברסיטת ריצ'מונד למשך שש שנים כשלימד אתיקה משפטית. בין תלמידיו היה מארק הרינג, שנבחר בשנת 2014 לתפקיד התובע הכללי של וירג'יניה.
קריירה פוליטית

קיין נבחר למשרה ציבורית לראשונה בשנת 1994 כאשר נבחר לכהן במועצת העיר של ריצ'מונד (וירג'יניה), מטעם המחוז השני של העיר. לאחר מכן, כחבר במועצת העיר למשך 4 כהונות, נבחר להיות ראש עיריית ריצ'מונד ושירת בתפקיד מיולי 1998 עד ספטמבר 2001, עד שנבחר לסגן מושל וירג'יניה בנובמבר באותה שנה, כשלצידו נבחר למושל באופן נפרד הדמוקרט מארק וורנר, והחל את כהונתו בינואר 2002.
קיין התמודד למשרת המושל בשנת 2005. לאחר זכייה קלה בבחירות המקדימות של המפלגה הדמוקרטית, התמודד קיין בבחירות הכלליות מול התובע הכללי של המדינה, הרפובליקני ג'רי קילגור. הוא זכה ב-51% ממניין הקולות, וירש את וורנר שכיהן מעליו. הוא כיהן כמושל וירג'יניה מינואר 2006 ועד סיום כהונתו ב-2010.
בעת כהונתו כמושל נבחר קיין לשאת את נאום התגובה של המפלגה הדמוקרטית לנאום מצב האומה של הנשיא ג'ורג' ווקר בוש בשנת 2006. לאחר זכייתו של הסנאטור דאז ברק אובמה בפריימריז למועמדות המפלגה הדמוקרטית לבחירות לנשיאות 2008, נבחן קיין כמועמד בכיר למועמדות סגן הנשיא, אך בסופו של דבר נבחר הסנאטור מדלאוור דאז ג'ו ביידן. בשנתו האחרונה כמושל, כאשר היה מוגבל חוקית מלרוץ לכהונה שנייה תחת חוקי וירג'יניה, נבחר קיין ב-2009 ליושב ראש הוועדה הדמוקרטית הלאומית (DNC), ה-51 במספר, עד שהחליפה אותו בתפקיד דבי וסרמן שולץ ב-2011.
מיד לאחר סיום תפקידו ב-DNC, באפריל 2011, ובעקבות הודעתו של הסנאטור הדמוקרטי המכהן ג'ים וב כי לא ירוץ לכהונה נוספת, הכריז קיין על מועמדותו לסנאט ב-2012. הוא התמודד מול המושל והסנאטור לשעבר של וירג'יניה, הרפובליקני ג'ורג' אלן, שאותו הביס וב ב-2006. קיין זכה ב-53% ממניין הקולות ונבחר לסנאט. הוא הושבע כסנאטור ב-3 בינואר 2013. בסנאט חבר קיין בוועדת הכוחות המזוינים, בוועדה לתקציב, וכן בוועדה ליחסי חוץ.
לקראת הבחירות לנשיאות 2016 נבחר קיין ב-22 ביולי 2016 על ידי הילרי קלינטון לשותפה למרוץ כמועמד לסגן הנשיא. ב-27 ביולי מונה רשמית בוועדה הדמוקרטית הלאומית בפילדלפיה כמועמד לסגן נשיא ארצות הברית. בגין הפסד המפלגה הדמוקרטית בבחירות לנשיאות, המשיך קיין לכהן כסנאטור. ב-2018 נבחר לכהונה שנייה וב-2024 נבחר לשלישית.
עמדותיו הפוליטיות

כנוצרי קתולי, קיין מתנגד באופן אישי להפלות מלאכותיות, אך כחבר הסנאט הביע תמיכה מפורשת בפסק דין רו נגד וייד, המעגן בחוק את ההיתר לבצע הפלות. כמו כן תמך בחוקים המקדמים נישואים חד-מיניים בארצות הברית.
הוא מתנגד לעונש מוות, אף על פי שבתקופת כהונתו כמושל וירג'יניה הוא אישר ביצוע של 11 הוצאות להורג במדינה, ורק לאסיר אחד, שהורשע ברצח, המיר את עונש המוות במאסר עולם. קיין התייחס לכך ואמר: "נאלצתי להתמודד עם עונש המוות כמושל. אני מתנגד מבחינה מוסרית לעונש מוות. אבל הצהרתי אמונים כמושל, ועלי לבצע את התפקיד. הצהרת אמונים גם היא חובה מוסרית."
עמדותיו הפוליטיות > יחסי חוץ

כסנאטור, קיין התבטא והצביע מספר פעמים בנושאים הקשורים ליחסי חוץ:
הוא תמך במלחמת עיראק
תמך בנורמליזציה של יחסי ארצות הברית–קובה
תמך בתקיפות של ערב הסעודית בתימן
תמך בהחזרת חיילי צבא ארצות הברית לאחר סיום מלחמת אפגניסטן (2001–2014)
היה מעורב בגיבוש מדיניות ארצות הברית בנושאי מלחמת האזרחים בסוריה:
דרש אישור של הקונגרס לפני כל פעולה צבאית נגד דאעש בסוריה
לאחר מכן, קידם חקיקה המחייבת אישור הקונגרס לפני כל פעולה צבאית
הוביל החלטה עקרונית להימנע משימוש בכוחות קרקע אמריקאיים במלחמת האזרחים בסוריה
מתח ביקורת על החלטת אובמה להקים אזורי חיץ אסורים לטיסה בסוריה, בטענה שהם מחריפים את המשבר ההומניטרי במדינה.
תמך בהסכם המעצמות על תוכנית הגרעין האיראנית.
עמדותיו הפוליטיות > יחסו לישראל

בזמן כהונתו כמושל וירג'יניה זכה קיין לתמיכה רציפה של הקהילה היהודית, ואירח במשך מספר שנים את חברי הקהילה בארוחת ליל הסדר במשכנו. בין השאר התיידד עם שגרירי ישראל סלי מרידור ומיכאל אורן.
הוא ביקר בישראל מספר פעמים, והביע תמיכה בישראל: "למפלגה הדמוקרטית יש מסורת ארוכה של תמיכה בישראל, ולהיות פרו-ישראלי זה לא אומר שאנחנו מסכימים בכל הנושאים, אבל אנחנו ידידים ובעלי ברית, אנחנו שותפים, וגם אם יש לנו חילוקי דעות אז אנחנו מנסים לגשר עליהם באופן פרודוקטיבי. אני רוצה שישראל תהיה בטוחה ומוגנת, ואני מודאג כי חלק מפעולותיה נגד הפלסטינים מחלישות את הביטחון העתידי של ישראל, במקום לחזק אותו."
בנושא הסכסוך הישראלי-פלסטיני, קיין הביע מספר פעמים תמיכה בפתרון "שתי מדינות לשני עמים". בשנת 2013 חתם על מכתב פתוח לנשיא אובמה בו הוא קורא להמשיך ולקדם פתרון זה.
הארגון ג'יי סטריט תמך בטים קיין בבחירות לסנאט (2012) וחברי הארגון אף תרמו סכומי כסף נכבדים למסע הבחירות שלו. קיין נאם פעמיים בכנסים של הארגון, ובנאומו ב-2016 אמר: "אף ארגון לא-ממשלתי אמריקאי לא מייצג את ערכי הדיפלומטיה כמו ג'יי סטריט." קיין עבד גם עם ארגון איפא"ק וקידם נושאים רבים הקשורים לישראל, למרות חילוקי הדעות עם הארגון סביב עסקת הגרעין האיראני. בשנת 2013 קיין סייע לאיפא"ק בפנייה לנשיא אובמה להגביר את הסנקציות על איראן ולנסות לאלץ אותה להשעות את תוכנית הגרעין. בסופו של התהליך הדיפלומטי תמך טים קיין בהסכם המעצמות על תוכנית הגרעין האיראנית, ואמר: "ההסכם שהושג מהווה שיפור דרמטי על פני הסטטוס קוו, והוא ישפר את הביטחון העולמי לפחות במשך 15 השנים הבאות, וסביר שאף לאחר מכן."
במרץ 2015 נמנה קיין עם הסנאטורים הבודדים שהחרימו את נאום בנימין נתניהו בפני הקונגרס של ארצות הברית כנגד הסכם המעצמות על תוכנית הגרעין האיראנית. הוא התייחס למניעיו בריאיון למגזין "פארווערטס": "אני דמוקרט מאוד פרו-ישראלי. הייתי בלשכתו של ראש הממשלה נתניהו שלוש פעמים כדי לדבר איתו על איראן בתקופת כהונתו הנוכחית. אני מסכים עם רבות מהדאגות שלו, אבל כשחזרתי מישראל נמסרה ההודעה שהוא יגיע לנאום, וכפי שנודע לנו מאוחר יותר הנאום אורגן לפרטי פרטים כך שהבית הלבן לא יהיה מעודכן וכך שהדמוקרטים בקונגרס לא יידעו על כך דבר, אפילו אלה בינינו שהם תומכים גדולים של ישראל. לעניות דעתי זה נעשה לגמרי כדי להשפיע על הבחירות בישראל ולהציג תמיכה אמריקנית באדם אחד ובמפלגה אחת - וזה דבר שלעולם לא הייתי עושה."
בנובמבר 2024 היה אחד מ-19 סנטורים דמוקרטים שתמכו באמברגו נשק על ישראל.
חייו האישיים

קיין נשוי מאז 1983 לאן הולטון, בתו של מושל וירג'יניה הרפובליקני לשעבר לינווד הולטון, אותה הכיר במהלך לימודיהם בבית הספר למשפטים של הרווארד. הולטון שימשה שופטת בבית המשפט לנוער וענייני משפחה בריצ'מונד, ולאחר שירותה כגברת הראשונה של וירג'יניה מונתה על ידי המושל טרי מקאוליף ב-2014 לכהן כמזכירת החינוך של המדינה – תפקיד ממנו התפטרה עם בחירת בעלה כמועמד לסגן הנשיא. לזוג שלושה ילדים. הוא מנגן במפוחית פה זה 20 שנה, ודובר ספרדית שוטפת.
הערות שוליים

↑  "Kaine wins Virginia Senate race". וושינגטון פוסט. 6 בנובמבר 2012. {{cite news}}:  (עזרה)
1 2  אורלי אזולאי, הסגן של קלינטון: "פרו-ישראלי, אבל מודאג מהכיוון של ההנהגה", באתר ynet, 23 ביולי 2016
↑  As a Virginia rabbi, I've known Tim Kaine for years. He is a true friend of Israel, באתר הארץ, ‏28 ביולי 2016 (באנגלית).
↑  5 Questions for Tim Kaine on Israel, באתר פארווערטס, ‏13 במרץ 2015 (באנגלית).
↑  מכתב פתוח לנשיא אובמה בנושא הסכסוך הישראלי-פלסטיני, ‏19 במרץ 2013 (באנגלית).
↑  Jeff Dunetz, Hillary Clinton’s VP Pick, Tim Kaine Has Anti-Israel Track Record, ‏26 ביולי 2016 (באנגלית).
↑  טים קיין, Kaine Statement On Iran Deal Vote, באתר האישי שם טים קיין, ‏10 בספטמבר 2015 (באנגלית).
↑  Clinton VP choice Tim Kaine a Democratic leader on Mideast issues, באתר העיתון ג'רוזלם פוסט, ‏24 ביולי 2016 (באנגלית).
↑  "Nineteen Senate Democrats vote to block U.S. aid to Israel"
| --- | --- |
בקרת זהויות :  PLWABN: 9810634413705606  GND: 1107942187  ISNI: 0000 0000 3224 9880  LCCN: n95096333  NTA: 412681498  SNAC: w6n87gfr  SUDOC: 24289304X  US Congress: K000384  VIAF: 78032392   WorldCat (עם VIAF): 78032392